Possibilitats de desenvolupament de l'activitat turística a Vilanova i la Geltrú
Anabel Ramos Barbecho
Centre: Ins. F.X. Lluch I Rafecas. Tutor: Joan Benet i Guardiola
El meu treball de recerca tracta sobre si hi ha possibilitats de desenvolupament de l’activitat turística de Vilanova i la Geltrú i sobre si crec que aquest sector augmentarà el seu pes en el global de l’activitat econòmica. Quan vaig començar a plantejar- me el tema del treball, creia que la clau estava en unir temes que m'interessessin i que m'aportessin ganes per poder estar per la feina i no desmotivar-me. Doncs, Turisme i Vilanova i la Geltrú eren dos àmbits que em motivaven. El primer perquè sempre ha estat un tema que m'ha cridat l'atenció i del qual volia tenir més informació més enllà de la diversió que comporta. I a més, com volia ser una mica original, o més ben dit que fos un treball singular, vaig voler enllaçar el turisme amb Vilanova i la Geltrú que és la ciutat on visc i m’importa el seu futur. A part d’això, vaig pensar que seria un treball més interessant pel fet d’haver de trobar tota la informació a través de les persones i no pas d’Internet. A partir d’aquí ja vaig lligar caps. Quan vaig veure la situació que Vilanova estava passant, vaig entendre que no podia parlar del turisme de Vilanova simplement perquè no n’hi havia i que el que havia de fer era “buscar-lo”, és a dir, copsar quines possibilitats de desenvolupament de l’activitat turística tenia Vilanova.
El treball està dividit en dos blocs, encara que un té més pes que l’altre. La part teòrica és divideix en tres apartats: en el primer tracto qüestions molt generals sobre el turisme, en el segon apartat analitzo les potencialitats que pot oferir, i en un tercer apartat faig una anàlisi de la situació socioeconòmica mitjançant estadístiques i gràfiques. La part pràctica és el bloc que té més pes i el que fa que pugui obtenir unes clares conclusions. Hi ha l’apartat de les entrevistes, on trobem a 7 entrevistats, els quals han treballat o treballen a l’ Ajuntament de Vilanova i/o entorn al món del turisme i al món de l’economia, ja sigui de Sitges, de Vilanova o del conjunt del Garraf. També, he proposat quatre escenaris dissenyats a partir de l'estudi i del coneixement que vaig adquirir gràcies al llibre de “El Garraf: una reflexió estratègica”, de Pere LLeonart i Àlvar Garola. Els entrevistats em van donar la seva opinió sobre l’escenari previst i desitjat. Sobre la metodologia, puc dir que la bibliografia específica és inexistent, excepte la consulta a l’IDESCAT i a la base de dades econòmiques de la Mancomunitat Penedès- Garraf i que sobretot, l’eina més important per trobar resposta a la meva hipòtesi han estat les entrevistes.
Proposo un aprofitament, una promoció i una aposta de totes les potencialitats que ens brinda la ciutat, i a partir d’aquí, anar prosperant per mitjà d’iniciatives i esdeveniments que junt amb el seguiment d’un camí similar al de Sitges, facin de Vilanova una ciutat més turística, però sense deixar de banda l’oportunitat de prosperar en altres sectors. A més, he reduït tota la informació en un programa de propostes per intentar activar l’activitat turística. Una d’elles seria la participació conjunta per anar a una mateixa direcció i la unió dels organismes públics i privats. Finalment, pel que fa a la hipòtesis he conclòs que la podríem verificar sempre i quan, es posin en marxa totes o quasi totes les propostes que explico i es segueixi un camí similar al de Sitges.
LLIBRES: LLEONART, Pere i GAROLA, Àlvar. El Garraf: Una reflexió estratègica i el manual d’informació de l’oficina de turisme Vilanova i la Geltrú. Gaudeix-ne! INTERNET: pàgines webs de Vilanova, el diari de Vilanova, la Mancomunitat i l’ IDESCAT. Entrevistes a 7 persones del sector del turisme, de l’economia i de l’àmbit institucional.